ปิยสวัสดิ์ลั่น ‘หุ้นนกแอร์’ แพงเกินจริง
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
17 ส.ค. 2554

โพสต์ทูเดย์ — ปิยสวัสดิ์ ลังเลซื้อหุ้นนกแอร์จากธนาคารกรุงไทย ชี้ราคา 220 ล้าน แพงเกินไป 
นายปิยสวัสดิ์ อัมระนันทน์ กรรมการผู้อำนวยการใหญ่ บริษัท การบินไทย เปิดเผยถึงความคืบหน้าการซื้อหุ้นของสายการบินนกแอร์จากธนาคารกรุงไทยจำนวน 10% ว่า ต้องการให้ธนาคารกรุงไทยพิจารณาราคาขายหุ้นสายการบินนกแอร์ใหม่ เพราะราคา 44 บาทต่อหุ้น หรือรวมแล้วประมาณ 220 ล้านบาทนั้น ถือว่าแพงเกินไป 
ทั้งนี้ เนื่องจากต้นทุนของนกแอร์ในปัจจุบันใช้เครื่องบินแบบเช่าอยู่ ซึ่งอาจทำให้มีภาระในการเช่าในอนาคตได้ ซึ่งก่อนหน้านี้การบินไทยเสนอซื้อหุ้นดังกล่าวในราคาเพียง 13 บาทต่อหุ้นเท่านั้น อย่างไรก็ตาม ในระหว่างที่การบินไทยยังไม่ตัดสินใจซื้อหุ้นนกแอร์อยู่นี้ จะเดินหน้าจัดตั้งสายการบินไทย ไทเกอร์ แอร์เวย์ส ควบคู่กันไป 
“ลองเปรียบเทียบดูเม็ดเงิน 220 ล้านบาท ที่จะเข้าซื้อหุ้นนกแอร์เพียง 10% นั้น ถือเป็นเม็ดเงินที่สูงมากเมื่อเทียบกับการจัดตั้งสายการบินไทย ไทเกอร์ แอร์เวย์ส ที่การบินไทยจะมีสิทธิในการถือหุ้นถึง 51% แต่ใช้เงินเพียง 100 ล้านบาทเท่านั้น” นายปิยสวัสดิ์ กล่าว 
สำหรับสถานการณ์การแข่งขันของธุรกิจการบินนั้น ในช่วง 12 ปีที่ผ่านมานั้นถือว่าค่อนข้างรุนแรง เนื่องจากทุกประเทศมีนโยบายเปิดเสรีการบิน และมีสายการบินใหม่เกิดขึ้นเข้ามาแข่งขันกับการบินไทยในระดับสายการบินพรีเมียมด้วยกัน ขณะเดียวกันก็มีสายการบินต้นทุนต่ำ (โลว์คอสต์แอร์ไลน์) เกิดขึ้นมากและโตเร็ว ปัจจุบันสัดส่วนสายการบินต้นทุนต่ำในยุโรปมีถึง 36% สหรัฐ 28% ส่วนเอเชียยังมีน้อยแค่ 15% ซึ่งการบินไทยไม่มีสายการบินต้นทุนต่ำ จึงไม่มีส่วนแบ่งจึงไม่มีส่วนแบ่งในตลาดนี้เลย
"ส่วนแบ่งทางการตลาดที่สายการบินต้นทุนต่ำแย่งไป ทำให้ส่วนแบ่งของการบินไทยที่มีอยู่เดิม 43% เมื่อ 7 ปีที่แล้ว ลดเหลือ 32% ยอมรับว่าการบินไทยเสียโอกาสมาก จึงต้องดึงโอกาสที่เสียไปกลับคืนมา ซึ่งเป็นจุดเริ่มต้นของการตั้งสายการบิน ไทย ไทเกอร์ แอร์เวย์สขึ้น ซึ่งขณะนี้ยังอยู่ในขั้นตอนการจัดตั้งบริษัทใหม่ขึ้นมา"
ส่วนค่าเงินบาทแข็งค่าขึ้น เชื่อว่าไม่สร้างปัญหาให้กับการบินไทยเพราะรายได้ และราย จ่ายเป็นเงินสกุลดอลลาร์ และเงินบาทเท่าๆ กัน แต่ปัญหาสำคัญคือการจัดการกับเรื่องของพลังงาน หรือน้ำมัน เพราะปัจจุบัน การบินไทยมีต้นทุนค่าน้ำมันสูงถึง 40% ของรายจ่ายทั้งหมด
ขณะที่ สำนักข่าวต่างประเทศ รายงานจากกรุง กัวลาลัมเปอร์ ประเทศมาเลเซียว่า แอร์เอเชีย ของมาเลเซีย สายการบินต้นทุนต่ำที่ใหญ่ที่สุดในเอเชีย มีแผนที่ จะนำ ไทยแอร์เอเชีย ที่ร่วมทุนกับไทยเข้าจดทะเบียนใน ตลาดหลักทรัพย์แห่งประเทศไทย(ตลท.) ในไตรมาส 3 ของปีหน้า เพื่อระดมทุนซื้อเครื่องบินลำใหม่
ด้านนายอาซิซ บาการ์ ประธานแอร์เอเชีย ระบุว่า จำเป็นต้องนำเข้า ตลาดหลักทรัพย์ฯเพื่อระดมทุนขยายกิจการในไทย รวมทั้งการซื้อเครื่องบินใหม่ แต่ยังไม่ได้ตัดสินใจว่าจะซื้อกี่ลำเพราะอยู่ระหว่างพิจารณาว่า จะเปิดเส้นทางใหม่ไปยังที่ใด ปัจจุบันแอร์เอเชีย ถือหุ้นร้อยละ 49 ในไทยแอร์เอเชีย